fi fi en fi fi fi fi ru fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi ca es es fi fi fi fi fi fi fi fi fi fi fi fi fi fi fi fi fi fi fi fi fi fi fi en es es fi fi fi fi fi tr fi fi fi fi fi nl fi fi fi fi en en fi fi fi fi en fi fi fi fi fi fi fi en fi fi en fi en fi fi et fi fi
Pohjoisin varsa on syntynyt! | Suomenhevosliitto ry
Missä voisin opetella valjastamaan ja ajamaan?
Ideoita suomenhevosen hyväksi? – kerro siitä meille
Varsan ensimmäinen aamu. Isänsä mustan värin perinyt Touho voi vielä kimoutua emänsä väriseksi.
Ivalon vanhassa pappilassa 24. toukokuuta oli merkkipäivä. Silloin syntyi Hanna-Mari Kasuriselle toivottu orivarsa Hempan Touho.
Uudella tulokkaalla on monta erityispiirrettä. Se on pohjoisin tänä vuonna syntynyt suomenhevosvarsa. Ja tuskinpa monikaan varsa on nähnyt päivänvalon niin lähellä pohjoisnapaa koko maailmassa.
Touhon 25-vuotiaalla isällä P.V. Hempalla (e. Tellen-Tähti, i. Viikar) on nyt 24 jälkeläistä: 14 tammaa ja 10 oria. Kaikki oriit on ruunattu Touhoa lukuun ottamatta.
”Tämä saa pitää pallinsa”, Hanna-Mari lupaa.
Hänellä on nimittäin selkeä visio ja varsalla on sen toteuttajana oma roolinsa: Hanna-Mari haluaa pelastaa sikäläisen erisukuisen työhevoslinjan, ja mustanpuhuvan Touhon tehtävä on jatkaa Hempan geeniperimää.
Pohjoisen kasvattajalla on tavoite luoda lunkeja eli rentoja hevosia, jotka soveltuvat niin matkailun palvelijoiksi, työjuhdiksi kuin monitoimipuskaratsuiksi. Tällöin tärkeimmäksi valintakriteeriksi nousee hevosen korvien väli.
”Luonne on isoin ja arvokkain asia. Hyvää luonnetta ei kouluttamalla saa vaan se tulee perintönä syntymässä.”
Oman oriin hankinnassa Hanna-Marikin näytti luonnettaan. Hän osti P.V. Hempan, Pekka Vehviläisen kasvatin, Etelä-Ruotsista näkemättä koko hevosta. Mutta hän tiesi, mitä oli ostamassa. Hevosen kotitilalle toimittanut rahtari oli kehunut oria täyspäiseksi ja vahvistanut näin myyjän kaukotodistelun.
Touhon emä, Hennylän Helkky (e. E.V. Helkky, i. Helinän Ari), on optimitamma toiseksi luonteen periyttäjäosapuoleksi. Kasvattaja uskoo, että kahdesta lungista ja täyspäisestä yksilöstä ei voi tulla perusluonteeltaan kuin hyvä, ihmiseen luottava ja rauhallinen palvelija.
Ja kun luonteenpiirteet ovat kohdillaan, hevonen on helppo opettaa ”ihan mihin vaan”.
Hanna-Mari pitää lypsykarjatilaa Ivalossa.
Hanna-Mari ja Neppa-tamma Ivalonjoella vuonna 2003.
Hanna-Mari Kasurisen (s. 1973) taival suomenhevosten rinnalla alkoi vuonna 2002, kun hän hankki legendaarisen ivalolaisen hevosmiehen Rainer Pekkalan kasvattaman Neppa-tamman (e. Kekkuli, i. Köpperi). Pekkalan tallin Neppa, Kekkuli ja Laakeri olivat Hanna-Marille tuttuja teinivuosilta.
19-vuotisena hankkimallaan Neppa-tammalla oli uuden omistajansa mukaan huippu luonne. Historia esimerkiksi kertoi, että tamma oli osannut suunnistaa kirkonkylältä omin neuvoin nelostien laitaa pitkin kotipilttuuseensa baari-illassa väsähtänyt huoltajansa selässään.
”Sillä pystyi ajamaan vaikka kirkkoon”, Hanna-Mari luonnehtii edesmennyttä esikoistaan.
Neppa oli lapsille äärimmäisen kiltti, mutta aikuisille se kepposteli ja kujeili. Neppa osasi muun muassa aukoa liekansa solmut, sillä tamma oli Inarin metsissä oppinut selviytymään omin neuvoin.
Hanna-Mari sanoo hevosen opettaneen häntä monessa asiassa. Ikähevonen osasi seistä rauhallisesti paikoillaan, kun Hanna-Mari ”tussaroi” valjastuksen kimpussa. Neppa osasi itse ratkaista, kun ohjastaja oli vielä sormi suussa, miten käännytään hankalissa paikoissa. Tammalla oli oma tekniikkansa, kun se irrotti jäätyneen reen liikkeelle.
”Se nojasi ensin varovasti eteenpäin, ja kun reki ei liikahtanut, se notkautti sivulle päin.”
Tästä hevosesta kaikki lähti. Neppa-tamma Hanna-Marin veljenpoikien Joonas ja Julius Kasurisen hoivissa.
Nepan ohjaksissa Hanna-Marille sikisi ajatus, olisiko hyväluonteisella tammalla sukulaisia, jotta sen sukulinjan saisi säilytettyä.
Tervolasta löytyi Nepan sisko, Katja ja Esko Äijälän omistama Elle-Kari, jolla oli sama Kekkuli-emä, isä oli Laakeri. Elle-Karille oli syntynyt vuonna 1994 Unella-tamma (i. Uskon-Toivo).
Katjan omistama Unella ja Hanna-Marin P.V. Hemppa saivat kaksi tammavarsaa: Helkka syntyi 2012 ja Hunella 2016. Sukulinjan jatkuvuus oli näin taattu. Helkkan omistaja Ilmari Majuri muun muassa kyntää tammalla peltonsa.
”Siinä osui kasvatus nappiin!” Hanna-Mari iloitsee omasta kasvatistaan.
Pohjoinen ulottuvuus tuo omat haasteensa kasvattajalle. Eläinlääkäripalvelut löytyvät onneksi Ivalosta, mutta lähimmät eläinklinikat löytyvät Rovaniemeltä ja Oulusta, jonne on matkaa 550 kilometriä.
Kantakirjanäyttelyt ovat oma lukunsa. Rovaniemellä on järjestetty juoksijasuunnan tammoille näyttelyjä, mutta esimerkiksi Hennylän Helkyn oli matkattava 670 kilometriä Kiuruvedelle asti, jotta se saatiin kantakirjattua työhevossuunnalle.
”Kantakirjanäyttelyjä voisi pitää pienemmällekin määrälle hevosia”, Hanna-Mari toivoo Pohjois-Suomen tilaisuuksista.
Ivaloon on tuntuva matka jo Keski-Suomesta, joten se karsii nuukemmat varsan katsojat. Työhevossuunnan varsalle on käytännössä oltava ostaja tiedossa ennen astutusta, jottei se jää omaan talliin.
”Valitettavasti ei-kilpavarsasta ei olla valmiita maksamaan edes kasvatuskuluja, niin eipä näitä kovin paljon kannata astutella”, Hanna-Mari tunnustaa reaalitilanteen.
Varsan 25-vuotias isä P.V. Hemppa.
Hevoset asuvat kylmäpihatossa ja tarjolla on vapaasti kuivaa heinää ja lämmintä vettä. Äkkiseltään voisi kuvitella, että pohjoisen ankara talvi on koettelemus hevosille. Vielä mitä!  Hanna-Mari Kasurinen muistuttaa, että suomenhevonen on tottunut selviytymään säiden armoilla.
”Miinus 35 asteessa käyn kysymässä, huolisitteko loimen niskaanne”, Hanna-Mari kertoo paksun turkin kasvattaneiden suojattiensa pakkaskestävyydestä Lapin kuivassa talvessa.
Eri asia on räntäsade ja keskikesän paahdeaika, kun hyttyset ja paarmat mellastavat. Silloin hevoset arvostavat sisäsuojaa.
Rautiaisilta kolme kasvattia Kuninkuusraveissa
Kahden kantaoriin sukujuuret Lieksassa
Petrillä on ainutlaatuinen hevoslauma
← Välähdys kävelee kovavauhtisia harjoituslenkkejä
Kahden kantaoriin sukujuuret Lieksassa →
Täytä tietosi alle tai klikkaa kuvaketta kirjautuaksesi sisään:
Sähköpostiosoite (pakollinen) (Osoitetta ei koskaan julkaista)
Olet kommentoimassa WordPress.com -tilin nimissä. ( Log Out /  Muuta )
Olet kommentoimassa Twitter -tilin nimissä. ( Log Out /  Muuta )
Olet kommentoimassa Facebook -tilin nimissä. ( Log Out /  Muuta )
Muodostetaan yhteyttä palveluun %s
Ilmoita uusista kommenteista sähköpostilla.
Ilmoita uusista artikkeleista sähköpostilla.
Ajankohtaisten arkisto Valitse kuukausi heinäkuu 2022 kesäkuu 2022 maaliskuu 2022 joulukuu 2021 heinäkuu 2021 kesäkuu 2021 toukokuu 2021 maaliskuu 2021 helmikuu 2021 tammikuu 2021 lokakuu 2020 syyskuu 2020 elokuu 2020 heinäkuu 2020 kesäkuu 2020 maaliskuu 2020 helmikuu 2020 joulukuu 2019 lokakuu 2019 syyskuu 2019 elokuu 2019 heinäkuu 2019 kesäkuu 2019 toukokuu 2019 maaliskuu 2019 helmikuu 2019 tammikuu 2019 joulukuu 2018 marraskuu 2018 lokakuu 2018 syyskuu 2018 elokuu 2018 heinäkuu 2018 kesäkuu 2018 toukokuu 2018 huhtikuu 2018 maaliskuu 2018 helmikuu 2018 tammikuu 2018 joulukuu 2017 marraskuu 2017 lokakuu 2017 syyskuu 2017 elokuu 2017 heinäkuu 2017 kesäkuu 2017 huhtikuu 2017 maaliskuu 2017 helmikuu 2017 tammikuu 2017 joulukuu 2016 marraskuu 2016 lokakuu 2016 syyskuu 2016 kesäkuu 2016 toukokuu 2016 maaliskuu 2016 tammikuu 2016 syyskuu 2015 elokuu 2015 heinäkuu 2015 kesäkuu 2015 toukokuu 2015 huhtikuu 2015 maaliskuu 2015 helmikuu 2015 tammikuu 2015 marraskuu 2014 elokuu 2014 heinäkuu 2014 kesäkuu 2014 toukokuu 2014 huhtikuu 2014 maaliskuu 2014 helmikuu 2014 tammikuu 2014 joulukuu 2013 marraskuu 2013 lokakuu 2013 syyskuu 2013 elokuu 2013 heinäkuu 2013 kesäkuu 2013 toukokuu 2013 huhtikuu 2013 maaliskuu 2013 helmikuu 2013 tammikuu 2013
Jäsen – lisää tietosi palveluhakemistoon
Tilaa uudet ajankohtaiset päivitykset sähköpostiisi
Syötä sähköpostiosoitteesi, niin voit seurata tätä blogia ja saat ilmoituksia uusista julkaisuista sähköpostitse.
Lue uusin Suomenhevonen-lehti netissä
Tästä pääset lukemaan vanhempia lehtiä
Luo ilmainen kotisivu tai blogi osoitteessa WordPress.com. tekijä Konstantin Kovshenin.
Privacy & Cookies: This site uses cookies. By continuing to use this website, you agree to their use.
To find out more, including how to control cookies, see here: Cookie Policy
Liity 2 056 muun seuraajan joukkoon
Already have a WordPress.com account? Log in now.
View post in Reader
%d bloggaajaa tykkää tästä: